**Noslēdzies projekts “Radošā iedvesma”.**

Projektu "Radošā iedvesma" realizēja Kultūras un izglītības studija Talantu pilsēta sadarbībā ar apmācību organizatoriem no Polijas, Grieķijas un Bulgārijas (Spānijā). Apmācībās piedalījās biedrības pieaugušo izglītotāji, treneri un pasniedzēji, kuri mobilitāšu ietvaros apguva jaunas kompetences, zināšanas un iemaņas pieaugušo izglītības jomā.

Projekta mērķis un uzdevumi - veicināt radošumu, motivēt trenerus, paaugstināt dalībnieku kompetences, uzlabot svešvalodu zināšanas, gūt starptautisku pieredzi un sekmēt starpdisciplināro pieeju, lai celtu pieaugušo izglītības prestižu Latvijā, tika sasniegti. Projektā piedalījās 3 mobilitāšu dalībnieki, apmeklējot kursus Polijā, Grieķijā un Spānijā. Rezultātā biedrība ieguvusi motivētus, radoši un inovatīvi darboties gribošus un varošus pasniedzējus, kā arī dalībnieku zināšanas tiek izmantotas, veidojot organizācijas attīstības plānu un ieviešot tajā Eiropas attīstības dimensiju.

Biedrības kompetences pamatjomās - izglītībā un kultūrā, tika papildināta ar zināšanām par mijiedarbību ar jaunām kultūrām, par Viduslaiku mākslu un manuskriptu kultūru, kā arī par radošo mācīšanos un saikni starpdisciplinārajā jomā. Savā gūtajā pieredzē dalībnieki aktīvi dalās ar kolēģiem un visiem interesentiem, izmantojot masu medijus un sociālās platformas - Draugiem.lv, Facebook, Twitter, kā arī biedrības mājas lapā: www.talantupilseta.lv

Visi 3 dalībnieki iesnieguši mobilitātes atskaites Mobility rīka online sistēmā. Rakstiskajās atskaitēs minēti visi ieguvumi un atziņas. Dalību kursos apliecina gan saņemtie sertifikāti, gan Europass dokumenti.

Kursu dalībniece R.Liepiņa min, ka dalībnieki apguvuši gan teoriju, gan praksi par starpdisciplināro pieeju un radošo mācīšanos. Pieeja sasaucas ar kompetenču izglītības pamatprincipiem, kas nu jau arī Latvijā plaši tiek ieviesta izglītības praksē. Kā mudināt audzēkņus veidot un izprast "tiltus" starp priekšmetiem un zināšanām. Noderīgi bija iejusties lomu spēlē un pašiem sagatavot galda spēli. Patika radošās domāšanas uzdevumi un enerdžaizeri. Kursu dalībnieki kopā izstrādāja un ilustrēja Ētikas kompasu sociālajai iekļaušanai. Visnoderīgākā lekcija turpmākajam pasniedzējas darbam bija par “nudging “ konceptu jeb pozitīvo stimulēšanu un pabikstīšanu. Piemēram, kā mudināt pieaugušos mācīties valodas un citas prasmes. Izcila motivācijas un pašmotivācijas metode.

Otrā kursu dalībniece A.Ūsiņa atzīst - Sapnis piepildījies! Jau sen gribēju nokļūt kādos kursos ārpus Latvijas un satikt kolēģus, kas darbojas līdzīgā sfērā. Nu beidzot tas izdevās. A.Ūsiņa piedalījās Polijas Kaligrāfu Vasaras skolas kursos Manuskriptu iluminācijas. Dalībniece atzīst - Tā bija lieliska iespēja iepazīt pasniegšanas metodes un darbu ar pieaugušo studentu auditoriju. Mācībās piedalījās ne tikai dalībnieki no Polijas, bet arī no Grieķijas, Anglijas, Vācijas. Tā bija laba iespēja komunicēt angļu valodā un iepazīt citu tautu kultūras. Arī es prezentēju latviešu valodas rakstību un mūsu alfabētu un kultūru. Moto bija - Scribere necesse est, kas tulkojumā nozīmē - Rakstība ir nepieciešama. Mācību programmas dienaskārtība ietvēra sevī lekcijas, praktiskās nodarbības ar piemēriem, konsultācijas un savstarpējo pieredzes apmaiņu. Ieguvu informāciju par neieciešamo materiālo bāzi, kāda nepieciešama nodarbībām un darbu radīšanai. Svarīga ir virzība uz rezultātu, tāpēc kursu noslēgumā tika izveidota ekspresizstāde no apmācību laikā tapušajiem darbiem.

Trešā kursu dalībniece L.Graudiņa piedalījās mācību kursā Kā iepazīt jaunas kultūras un kā izmantot mākslu kā līdzekli radošām mācībām. Kursā piedalījās dalībnieki no Latvijas, Somijas, Polijas un Grieķijas. Pasniedzēja dalījās pieredzē, kā izmantot apkārtējo vidi un kultūru mākslas , un ne tikai, nodarbībās, kā izmantot nodarbībās tuvākajā apkārtnē esošos muzejus, kultūras pieminekļus un arhitektūras objektus. Ieguvums ir metodes, kā ieinteresēt studentus iepazīt un izprast apkārtējo mākslu un kultūru. Vadlīnijas un mācību materiāli ir apkopoti Henrie Cartier Bresson prezentācijās, kuras pasniedzēji saņēma arī kā izdales materiālus, lai varētu izmantot savā darbā.

Projekta realizēšanā apgūtas un uzlabotas visas Europass kompetences. Ar darbu saistītās prasmes - atlasīt informāciju internetā, veikt uzdevumus savā darbības jomā, risināt ikdienas problēmas. Valodas prasmes - ziņot par pieredzi un rezultātiem, aprakstīt mērķus, pamatot savu viedokli. Datorprasmes un IT - sameklēt informāciju par uzņemošo valsti un organizāciju. Organizatoriskās prasmes, komunikācijas prasmes, darbs komandā, atbalsts komandas biedriem. Savas kultūras un citu tautu kultūru apzināšanās. Iegūtās prasmes uzskaitītas dalībnieku Europass dokumentos. Galvenās jaunās prasmes un mācīšanās rezultāti šajā projektā ir saistītas ar radošumu, inovācijām, spēju radošumu ienest ikdienas darbā, un iekļaut radošos momentus mācību programmās, piemēram, dalībnieku darbu skates un portfolio.

Minēti arī konkrēti rezultāti un to pielietošana praksē.

Pasniedzēja R. Liepiņa saka - Katras dienas ievadā dalībnieki rakstīja Refleksijas dienasgrāmatu, savukārt dienas beigās notika Metožu tirdziņš, kad dalījāmies pieredzē ar tām metodēm, ko ikdienā izmantojam savā darbā. Uzsvars tika likts uz starpdisciplināro pieeju. Arī zināšanas par 90 : 10 konceptu, kas ir pārnese no biznesa vides, tikpat labi var attiecināt uz jebkuru dzīves jomu, tai skaitā darba un izglītības jomu. Pasniedzēja mums sniedz šīs zināšanas, lai varam tās tālāk nodot saviem audzēkņiem. Tas jau tiek īstenots.

Pasniedzēja A.Ūsiņa atzīst - Apguvu jaunas metodes darbam ar pieaugušajiem, guvu pieredzi no Polijas pasniedzējiem, kā strādāt ar auditoriju, kā vadīt mācību procesu. Gūtās zināšanas tagad varēšu izmantot darbā Latvijā.

Pasniedzēja L.Graudiņa stāsta, ka "mūsu uzdevums mobilitātes laikā bija izdomāt, kā mēs varētu pielietot kultūras un mākslas elementus savā darbā ar pieaugušajiem. Pasniedzēja bija apkopojusi prezentācijā savu pieredzi, plānojot lekcijas un informēja dalībniekus par lietderīgām vadlīnijām, kā piemēram, tēmas plašumu un dziļumu, specifiku." Pasniedzējas ieteiktā mājas lapa www.incredivleart.com tagad tiek izmantota arī mūsu Talantu pilsētas nodarbībās. Pasniedzēja L.Graudiņa izveidojusi plānu glītrakstīšanas nodarbībām, kura pamatā attīstīta ideja - atrast kultūrvidē un nofotografēt dažādus kaligrāfiskus burtus.

Kopumā plānotie mācīšanās rezultāti tika sasniegti un ir gūtas jaunas prasmes un metodes turpmākā darba pilnveidošanai.

Projektu realizēja Izglītības un Kultūras biedrība Talantu pilsēta. Paldies par atbalstu Erasmus Plus un VIAA!

Erasmus Plus KA 1 projekts „Radošā iedvesma”  (Nr. 2018–1–LV01-KA104-046726)

Atskaiti sagatavoja – Rita Liepina.